32002R2244
L 341/27
JURNALUL OFÍCIAL AL UNIUNII EUROPENE
REGULAMENTUL (CE) NR. 2244/2002 AL COMISIEI
din 16 decembrie 2002
de modificare a Regulamentului (CE) nr. 1622/2000 în ceea ce privește utilizarea acidului tartric în produsele vitivinicole
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1493/1999 al Consiliului din 17 mai 1999 privind organizarea comună a pieței vitivinicole (1), astfel cum a fost modificat ultima dată prin Regulamentul (CE) nr. 2585/2001 (2), în special articolul 46,
întrucât:
(1)
Anexa IV la Regulamentul (CE) nr. 1493/1999 prevede posibilitatea adăugării de acid tartric în produsele vitivinicole în cauză.
(2)
Regulamentul (CE) nr. 1622/2000 al Comisiei din 24 iulie 2000 de stabilire a anumitor modalități de aplicare a Regulamentului (CE) nr. 1493/1999 privind organizarea comună a pieței vitivinicole și de stabilire a unui cod comunitar al practicilor și proceselor oenologice (3), astfel cum a fost modificat ultima dată prin Regulamentul (CE) nr. 2066/2001 (4), stabilește, în special, restricții și cerințe cu privire la utilizarea anumitor substanțe autorizate de Regulamentul (CE) nr. 1493/1999.
(3)
Acidul tartric, denumit și acid L-tartric, și sărurile acestuia sunt singurele substanțe permise în vederea acidificării și dezacidificării produselor vitivinicole, deoarece acestea sunt prezente în mod natural în struguri și în vin.
(4)
Oficiul Internațional pentru Vie și Vin adoptă, în iunie 2000, o rezoluție de actualizare în Codexul oenologic internațional a monografiei de stabilire a caracteristicilor de identificare și a specificațiilor de puritate ale acidului L-tartric care poate fi utilizat în vinificație, care definește acidul tartric ca fiind „un acid natural extras din struguri”. Aceste criterii de puritate sunt mai complete, însă conforme cu cele prevăzute de Directiva 96/77/CE a Comisiei din 2 decembrie 1996 de stabilire a unor criterii specifice de puritate pentru aditivii alimentari, alții decât coloranții și îndulcitorii (5), astfel cum a fost modificată ultima dată prin Directiva 2002/82/CE (6).
(5)
Pentru a asigura un nivel ridicat al calității și, în special, pentru a conserva autenticitatea și caracterul natural al vinului în conformitate cu bunele practici oenologice, ar trebui să se includă, în Regulamentul (CE) nr. 1622/2000, cerința ca acidul tartric care poate fi utilizat în vinificație să fie de origine agricolă, ținând seama de specificațiile din Codexul oenologic internațional al Oficiului Internațional pentru Vie și Vin.
(6)
Măsurile prevăzute de prezentul regulament sunt conforme cu avizul Comitetului de gestionare a vinului,
ADOPTĂ PREZENTUL REGULAMENT:
Articolul 1
La articolul 8 din Regulamentul (CE) nr. 1622/2000, se adaugă următorul alineat:
„Acidul tartric, a cărui utilizare este prevăzută la alineatul (1) literele (l) și (m) și în alineatul (3) literele (k) și (l) din anexa IV la Regulamentul (CE) nr. 1493/1999, denumit și acid L-tartric, trebuie să fie de origine agricolă și să fie extras în mod special din produse vitivinicole. Acesta trebuie, de asemenea, să respecte criteriile de puritate prevăzute de Directiva 96/77/CE a Comisiei (7).
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 16 decembrie 2002.